Frigitte journalister tilbake på svensk jord
- Da vi gikk ut av porten mandag, kastet en medfange seg fram og grep tak i meg. «Martin og Thomas, lov oss at dere forteller verden det dere har sett», sa han. Det arbeidet begynner i dag og pågår så lenge jeg lever, sa Schibbye til rundt 200 kolleger som var møtt fram på pressekonferansen de holdt i Stockholm. Bare et par timer før kom de fra Istanbul til Arlanda, der de ble møtt med klemmer og blomster fra pårørende som ventet på dem. - Vi har det bra og er utrolig lettet, var noe av det første Schibbye sa på flyplassen. - Det er utrolig godt å være i et land hvor man kan snakke fritt, sa Schibbye. De to journalistene ble dømt til elleve års fengsel etter at de tok seg inn i Etiopia sammen med en opprørsgruppe, men fikk denne uka reise hjem igjen etter å ha blitt benådet. Allerede på flyet fra Istanbul snakket de med andre journalister. - Jeg har det bra både fysisk og psykisk. Det føles jævlig godt å komme hjem, sa Persson til Expressens journalist.På den 75 minutter lange pressekonferansen fortalte de om dødsfrykt, tortur og lange, monotone dager isolert fra omverdenen fra den dagen de ble tatt. Mye av det de opplevde, kunne de ikke fortelle om før de var fri. - Etiopia klarte å fengsle oss journalister, men de kunne ikke få journalistikken til å tie. Vi har de siste 14 månedene vært utsatt for ting som er helt unike. Vi har gått gjennom det man ellers bare hører om når man intervjuer flyktninger på reportasjereiser, sa Schibbye. Han sier at den store internasjonale skandalen i bunn og grunn er at de ble dømt til elleve års fengsel for å ha gjort jobben sin.Schibbye sier at det raskt gikk opp for dem da de kommuniserte med andre fanger gjennom banking og lapper, at det i alle cellene satt politikere og journalister som var anklaget for terrorisme. Han sa de hadde sett mye tortur, helt unike ting. - Men av hensyn til dem som vi så bli utsatt for slikt, kan jeg ikke nevne det her. Jeg vil ikke nevne navn eller gi beskrivelser fordi det dreier seg om mennesker som fortsatt er i fare, sier Schibbye. Etter å ha fortalt om hvordan de ble pågrepet etter at de snek seg inn i landet, sa de at de var blitt utsatt for skinnhenrettelser og at det tok fire-fem dager før de fikk legebehandling for skuddsår og kontakt med den svenske ambassaden.På spørsmål om hvorfor de ikke har fortalt om det de var gjennom før, svarte de at de holdt det for seg selv av hensyn til sin egen sikkerhet og for å gå gjennom en smidigere benådningsprosess. Både Persson og Schibbye syntes det var ille å måtte takke den etiopiske regjeringen for å få lov å slippe fri. - Det er klart det var fornedrende. Men det var en del av avtalen for å komme ut. Vi var fortsatt i fengselet og ventet på klarsignal på at vi var fri. Og det kom ikke før vi gjorde dette, sa Persson.
De svenske journalistene Martin Schibbye og Johan Persson kom fredag hjem til Sverige etter 14 måneder i etiopisk fengsel. Nå tenker de på alle de politiske fangene de etterlot der.